**Мотиви и причини, налагащи приемането на изменение и допълнение на** Наредба №8 за определянето и администрирането на местните такси и цени на услуги на територията на община Добричка, град Добрич :

Съгласно делегираните от закона правомощия, контролът, осъществяван от Прокуратурата на Република България по отношение на дейността на органите на местното самоуправление и на местната администрация, представлява общия надзор за законност. Чрез този надзор прокуратурата съдейства в максимална степен за точното спазване на законите в цялата дейност в публичното управление. В тази връзка, Окръжна прокуратура Добрич предлага да се отменят разпоредби от Наредба № 8 за определянето и администрирането на местните такси и цени на услуги на територията на община Добричка, за които се посочва, че противоречат на разпоредби от нормативни актове от по-висока степен.

Чл.75, ал.2 от АПК определя, че нормативните административни актове, какъвто е горепосочената наредба, се издават по прилагане на закон или подзаконов нормативен акт от по-висока степен. В тази връзка е разпоредбата на чл.8 от Закона за нормативните актове (ЗНА), според който всеки общински съвет може да издава наредби, с които да урежда съобразно нормативните актове от по-висока степен неуредени от тях обществени отношения с местно значение. Отделно някои от разпоредбите следва да бъдат изменени или допълнени, съобразно промяната в някои нормативни актове, намиращи приложение в Наредбата.

В чл.4, ал.1 от Наредба № 8 за определянето и администрирането на местните такси и цени на услуги на територията на община Добричка се установяват принципите, при които се определят местните данъци и такси, като нормата си кореспондира с чл.8, ал.1 от Закона за местните данъци и такси (ЗМДТ). Посочената разпоредба от подзаконовия нормативен акт включва допълнителен принцип „ефективно разпределение на общинските ресурси чрез определяне на такси и цени на услуги (чл.4, ал.1, т.4)“. С въвеждането на посочения принцип, Окръжна прокуратура счита, че е налице противоречие между Наредба № 8 за определянето и администрирането на местните такси и цени на услуги на територията на община Добричка и ЗМДТ. Този текст следва да отмени.

На второ място Окръжна прокуратура счита, че разпоредбата на чл.23, ал.2, т.1, т.2 и т.3 и ал.12 от Наредбата е в противоречие с чл.7, ал.1 от ЗМДТ, според който таксите се определят не въз основа на материално-техническите и административни разходи за предоставяне на услугата, а според имущественото състояние на членовете на семейството.Отделно с приемането на новия Закон за предучилищно и училищно образование, в сила от 01.08.2016г. са извършени мащабни промени, в т.ч. въвеждането на общо понятие „детска градина“, които не са отразени в Наредбата. Тези обстоятелства налагат подзаконовия нормативен акт да се измени с оглед съобразяването му с националното законодателство. Навсякъде наименованието „целодневни детски градини“ и „полудневни детски градини“ да се замени с „детски градини“. Текста се изменя така :

чл.23 (1) За ползване на детски градини родителите или настойниците дължат месечна такса, както следва:

1. Такса за ползване на детски градини при целодневна организация на работа – 23.00 лева

2. Такса за ползване на детски градини при полудневна организация на работа-12.00 лева,

(2) Размерът на таксата се заплаща с 50 % намаление за :

1. Деца сираци с един родител, който сам полага грижи за своето дете (деца), поради смърт или лишаване от родителски права на другия родител, което е установено с влязло в сила съдебно решение.

2. Деца посещаващи детските градини, на които родителите са студенти;

3. Деца посещаващи детските градини, на които единият от родителите е с увреждане, за което е установена над 70% намалена работоспособност;

4. Безработни родители, регистрирани в Бюрото по труда;

5. Приемните родители, в чиито семейства са настанени деца/ дете за временно отглеждане;

6.Родителите на деца-близнаци, независимо дали са първо и второ или второ и трето дете и следващи – за всеки близнак.

(3) Когато повече от две деца на възраст от две до четири години от едно семейство посещават детските градини в общината, таксата се заплаща в размер на 100 % за първо дете, 50 % от таксата за второто и 25 % от таксата за третото дете.

(4) Не се заплаща такса за децата посещаващи детските градини на общината, чийто двама родители са с увреждане за което е установена над 70% намалена работоспособност, кръгли сираци, деца на загинал родител при производствени аварии и природни бедствия и на деца на загинал родител, при изпълнение на служебен дълг.

(5) При отсъствие на децата, такса не се заплаща за това време;

(6) Таксата по ал.1 не се заплаща за задължителната предучилищна подготовка на децата в подготвителните групи по чл.9, ал.1 от ЗПУО, осъществявана в детските градини.

(7) Родителите/настойниците на децата, които са завършили подготвителна група и постъпват в началото на учебната година в първи клас, но през летните месеци желаят децата им да посещават сборна група в детската градина, заплащат такса в пълен размер -23.00 лв.“

На следващо място настоящата редакция на чл.26, ал.5 от Наредбата гласи : „Освобождават се от такса собствениците на : предложение последно „ловни кучета“. При определяне на кръга лицата, които се освобождават от плащането на такса за отглеждане на куче чл.116, ал.2 от ЗМДТ препраща към чл.175, ал.2 от Закона за ветеринарномедицинската дейност /ЗВМД/. В последната редакция на ЗВМД “ловни кучета“ се заменя с „кучета, които придружават или охраняват селскостопански животни, които се отглеждат в регистриран животновъден обект“. Окръжна прокуратура счита, че следва Наредбата да бъде приведена в съответствие със закона уреждащ тази материя.

В чл.39 от Закон за защита на животните е предвидено, да не се заплаща такса по чл.175, ал.1 от Закона за ветеринарномедицинската дейност за куче с поставен микрочип за първата година от неговото регистриране. Този текст следва да се добави към чл.26 от Наредбата.

В „ГЛАВА ВТОРА „МЕСТНИ ТАКСИ“ РАЗДЕЛ ТАКСА ЗА БИТОВИ ОТПАДЪЦИ следва да се добави нова разпоредба уреждаща метода за изчисляване на такса за битови отпадъци, както следва :

„Чл. 18. Таксата за битови отпадъци се изчислява по следния начин:

(1) За жилищни и вилни имоти на граждани и жилищни и нежилищни имоти на предприятия - таксата за битови отпадъци се определя съгласно Приложение № 2 от приеманата ежегодно План-сметка за дейност „Чистота“.

(2) Задължените лица, подали декларация за определяне на такса за битови отпадъци според количеството, заплащат:

1. за сметосъбиране и сметоизвозване, за обезвреждане на битови отпадъци в депа и други съоръжения – за 1 бр. контейнер тип „Бобър“ с вместимост 1,1м³ - 500 лева годишно.

2. за поддържане чистотата на териториите за обществено ползване – 1,6 промила върху данъчната оценка по чл. 20 и чл. 21 от ЗМДТ.

(3) Лицата, подали декларация, че няма да ползват имотите през цялата година заплащат такса в размер на 0,8 промила върху данъчната оценка по чл. 20 и чл. 21 от ЗМДТ за поддържане чистотата на териториите за обществено ползване.“

Посочването на начина на формиране на таксата внася яснота при приложение на наредбата в тази част.

В РАЗДЕЛ V „ТАКСИ ЗА ТЕХНИЧЕСКИ УСЛУГИ“ на Наредба № 8 за определянето и администрирането на местните такси и цени на услуги на територията на община Добричка са изброени такси за снабдяване с разрешение за строеж и одобряване на инвестиционни проекти, съгласно ЗУТ и ЗМДТ.

През 2016г. се прие Наредба № РД-04-06 от 28.09.2016г. за намаляване на тежестта, свързана с разходите за енергия от възобновяеми източници, с която се облекчи задължението на големи компании да купуват „зелена енергия“. Комисията за енергийно и водно регулиране намали преференциалните изкупни цени на електроенергия от ВЕИ. Промяната беше отразена и в Закона за възобновяемите енергийни източници.

В тази връзка така посочените такси в Наредбата следва да бъдат преразгледани, да бъдат съобразени с новите социално-икономически условия, да служат за насърчаване на местния бизнес и инвестиции, да се гарантира на бъдещия инвеститор, че няма да бъде натоварен с прекомерни разходи за административно обслужване. Съгласно чл.30, ал.1, т.7.7, община Добричка събира такса за издаване на разрешение за строеж за съоръжения за производство на електрическа енергия – 0.004 от строителната стойност, но не по-малко от : 8 000 лева за един вятърен генератор. Съгласно проекта на изменение на наредбата се предвижда размерът на таксата да се промени, както следва : 8 000 лева за един ветроенергиен парк до 10 броя вятърни генератори; 10 000 лева за един ветроенергиен парк от 10 до 15 броя вятърни генератори; 15 000 лева за един ветроенергиен парк над 15 броя вятърни генератори. Предвижда се промяна и в т.9.6 „За съоръжения за производство на електрическа енергия – 0.25 % от строителната стойност, но не по-малко от : 5 000 лева за един вятърен генератор“ и в т.11.4 „За съоръжения за производство на електрическа енергия – 0.25 % от строителната стойност, но не по-малко от : 5 000 лева за един вятърен генератор“

Съгласно сегашната редакция на чл.39, ал.1 от Наредбата срока за издаване на удостоверения по чл.36, чл.37 и чл.38 е 7 дни. В последната редакция на ЗМДТ (чл.3 от Приложение № 2 към ЗМДТ ) е заложено, че удостоверенията за данъчни оценки на недвижими имоти следва да се издават в 5-дневен срок от подаване на искането. Наредбата следва да бъде изменена в тази част.

В списък на видовете услуги и цени за тяхното прилагане в община Добричка в т.14 към чл.48 от Наредбата е посочена „справка по актовите книги – 5 лева за брой“, която според Окръжна прокуратура е незаконосъобразна, в противоречие с норми от по-висок ранг. Тази точка следва да се отмени.

В чл.49, ал.1 и ал.3 от Наредба № 8 за определянето и администрирането на местните такси и цени на услуги на територията на община Добричка са въведени размери на санкции, които не съответстват на предвидените в чл.123, ал.3 и чл.127 от ЗМДТ. Тези текстове следва да се отменят.

**Цели, които се поставят с предлаганите изменения на наредбата:**

С изменението на Наредба №8 за определянето и администрирането на местните такси и цени на услуги на територията на на Община Добричка се цели създаването на ясна и точна подзаконова нормативна база от местно значение, кореспондираща си с националното законодателство.

**Очаквани резултати от приеманите изменения и допълнения в наредбата:**

С изменението на Наредба № 8 за определянето и администрирането на местните такси и цени на услуги на територията на община Добричка се очаква да се създаде ефективен и действащ подзаконов нормативен акт.

**Финансови средства, необходими за прилагането на измененията и допълненията в Наредба № 8 за определянето и администрирането на местните такси и цени на услуги на територията на община Добричка:**

За прилагането на предлаганите изменения в наредбата не са необходими финансови или други средства.

**Анализ на съответствието с правото на Европейския съюз и Република България.**

Предлаганият проект за изменение и допълнение на Наредба № 8 на Община Добричка е подзаконов нормативен акт и е изготвен в съответствие със Закона за местните данъци и такси, Закона за ветеринарномедицинската дейност, Конституцията на Република България и с правото на ЕС и разпоредбите на Европейската харта за местно самоуправление.

Съгласно чл.26, ал.3 от Закона за нормативните актове, проектът за изменение и допълнение на Наредба № 8 за определянето и администрирането на местните такси и цени на услуги на територията на община Добричка да се публикува на интернет страницата на Община Добричка.

**НАРЕДБА №8 ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА ДОБРИЧКА, ГРАД ДОБРИЧ**

**§ 1**. В чл. 4, ал.1 се правят следните изменения:

„чл.4, ал.1, т.4 се отменя;

**§ 2.** чл.23 се изменя така :

„Чл.23(1) За ползване на детски градини родителите или настойниците дължат месечна такса, както следва:

1. Такса за ползване на детски градини при целодневна организация на работа – 23.00 лева

2. Такса за ползване на детски градини при полудневна организация на работа-12.00 лева,

(2) Размерът на таксата се заплаща с 50 % намаление за :

1. Деца сираци с един родител, който сам полага грижи за своето дете (деца), поради смърт или лишаване от родителски права на другия родител, което е установено с влязло в сила съдебно решение.

2. Деца посещаващи детските градини, на които родителите са студенти;

3. Деца посещаващи детските градини на които единият от родителите е с увреждане, за което е установена над 70% намалена работоспособност;

4. Безработни родители, регистрирани в Бюрото по труда;

5. Приемните родители, в чиито семейства са настанени деца/ дете за временно отглеждане;

6.Родителите на деца-близнаци, независимо дали са първо и второ или второ и трето дете и следващи – за всеки близнак.

(3) Когато повече от две деца на възраст от две до четири години от едно семейство посещават детските градини в общината, таксата се заплаща в размер на 100 % за първо дете, 50 % от таксата за второто и 25 % от таксата за третото дете.

(4) Не се заплаща такса за децата посещаващи детските градини на общината, чийто двама родители са с увреждане за което е установена над 70% намалена работоспособност, кръгли сираци, деца на загинал родител при производствени аварии и природни бедствия и на деца на загинал родител, при изпълнение на служебен дълг.

(5) При отсъствие на децата, такса не се заплаща за това време;

(6) Таксата по ал.1 не се заплаща за задължителната предучилищна подготовка на децата в подготвителните групи по чл.9, ал.1 от ЗПУО, осъществявана в детските градини.

(7) Родителите/настойниците на децата, които са завършили подготвителна група и постъпват в началото на учебната година в първи клас, но през летните месеци желаят децата им да посещават сборна група в детската градина, заплащат такса в пълен размер - 23.00 лв.“

**§ 3.** В чл.26, ал.5 се правят следните изменения и допълнения :

„Чл.26, ал.5 предложение последно „ловни кучета“ се заменя с „кучета, които придружават или охраняват селскостопански животни, които се отглеждат в регистриран животновъден обект.“

Създава се нова ал.6 със следния текст :

„(6) Не се заплаща такса по чл.175, ал.1 от Закона за ветеринарномедицинската дейност за куче с поставен микрочип за първата година от неговото регистриране, съгласно разпоредбата на чл.39, ал.1 от Закон за защита на животните.“

**§ 4.** В „ГЛАВА ВТОРА „МЕСТНИ ТАКСИ“ РАЗДЕЛ „ТАКСА ЗА БИТОВИ ОТПАДЪЦИ“ се създава нов чл.18 със следния текст :

„Чл. 18. Таксата за битови отпадъци се изчислява по следния начин:

(1) За жилищни и вилни имоти на граждани и жилищни и нежилищни имоти на предприятия - таксата за битови отпадъци се определя съгласно Приложение № 2 от приеманата ежегодно План-сметка за дейност „Чистота“.

(2) Задължените лица, подали декларация за определяне на такса за битови отпадъци според количеството, заплащат:

1. за сметосъбиране и сметоизвозване, за обезвреждане на битови отпадъци в депа и други съоръжения – за 1 бр. контейнер тип „Бобър“ с вместимост 1,1м³ - 500 лева годишно.

2. за поддържане чистотата на териториите за обществено ползване – 1,6 промила върху данъчната оценка по чл. 20 и чл. 21 от ЗМДТ.

(3) Лицата, подали декларация, че няма да ползват имотите през цялата година заплащат такса в размер на 0,8 промила върху данъчната оценка по чл. 20 и чл. 21 от ЗМДТ за поддържане чистотата на териториите за обществено ползване.“

**§ 5.** В РАЗДЕЛ V „ТАКСИ ЗА ТЕХНИЧЕСКИ УСЛУГИ“

„Чл.30, ал.1 се изменя така :

т.7.7 „Съоръжения за производство на електрическа енергия :

1. 8 000 лева за един ветроенергиен парк до 10 броя вятърни генератори; 10 000 лева за един ветроенергиен парк от 10 до 15 броя вятърни генератори; 15 000 лева за един ветроенергиен парк над 15 броя вятърни генератори;
2. 300 лева за един декар фотоволтаична система.

т.9.6 „За съоръжения за производство на електрическа енергия – 0.25 % от строителната стойност, но не по-малко от :

1. 5 000 лева за един вятърен генератор“

2. 300 лева за един декар фотоволтаична система.

т.11.4 „За съоръжения за производство на електрическа енергия – 0.25 % от строителната стойност, но не по-малко от :

1.5 000 лева за един вятърен генератор;

2. 300 лева за един декар фотоволтаична система.“

**§ 6.** В Чл.39, ал.1 се правят следните изменения :

„Срокът за издаване на удостоверения по чл.36 и чл.38 е 7 дни, а по чл.37 е 5 дни.“

**§ 7.** Чл.48, т.14 се отменя.

**§ 8.** чл.49, ал.1 и ал.3 се отменят.

**§ 9.** В преходните и заключителни разпоредби на Наредбата се създава § 7 със следния текст:

„§ 7. Наредбата за изменение и допълнение на Наредба за изменение и допълнение на Наредба №8 за определянето и администрирането на местните такси и цени на услуги на територията на община Добричка, град Добрич, влиза в сила от датата на публикуването й.”